
Шынагъуэншагъэр къалъытэ
УФ-м и Президент Путин Владимир Iэ щIидзащ цIыху зэхуэсыпIэхэм Iэщэ щызыгъауэхэр жэуапым зэрырашэлIэну щIыкIэхэр щыубзыхуа федеральнэ законыщIэм.
Иужьрей зэманым къэралым и къалэ, къуажэ зыбжанэм, абыхэм щыхьэрхэри яхэту, къыщыхъуа къаугъэхэм хабзэубзыхухэм гу лъаригъэтащ законыр щIэгъэткIиен зэрыхуейм. Законыр Къэрал Думэм мэкъуауэгъуэм и 18-м, ФедерацэмкIэ Советым мэкъуауэгъуэм и 26-м щыпхыкIащ. Ар зи чэзу Iуэхуу зэрыщытым зимыгъэгувэу арэзы техъуащ къэрал УнафэщIри.
Законым и хабзэ нэхъыщхьэхэм я гугъу пщIымэ, хуит щамыщI щIыпIэхэм Iэщэ щызыгъауэхэм сом мин 40-м къыщыщIэдзауэ мин 50-м нэскIэ етхьэкъунущ, абы нэмыщI Iэщэри абы и пIатIронхэри къыIахынущ. Абыхэми я закъуэкъым, апхуэдэ хабзэншагъэ зылэжьауэ япэщIэхуам дяпэ илъэси 3-кIэ Iэщэ къищэхунри зэрихьэнри паубыдынущ. Хабзэншагъэр гупым ялэжьамэ, къуэдыр сом мин 50-м къыщIэдзауэ мини 100-м нос.
ХабзэщIэм къару игъуэтынущ мы гъэм бадзэуэгъуэм и 30-м щыщIэдзауэ.
IэнатIэм зэрызиужьым топсэлъыхь
Урысей Федерацэм и Правительствэм и УнафэщI Медведев Дмитрий Башкирием кIуащ, къэралым химие промышленностым зэрызыщиужьым теухуа зэIущIэ абы щригъэкIуэкIыну.
ЗэIущIэм хэтынущ вице-премьер Дворкович Аркадий, энергетикэмкIэ министр Новак Александр, Президентым и лIыкIуэу Приволжскэ федеральнэ округым щыIэ Бабич Михаил, министерствэ, IуэхущIапIэ зыбжанэм, щIыдагъэрэ газрэ къыщIэзыш компаниехэмрэ химие комплексхэмрэ я унафэщIхэр.
ЦIыху зыхамыгъэхьэ
гуэл телъыджэ
Дунейм щынэхъ къабзэ дыдэ гуэлыр здэщыIэр Новэ Зеландиерщ.
Абы метр 76-кIэ упхыплъыфу къалъытэ. Гуэлым и щIэм унэсыным нэхъ хъуэпсапIэшхуэ уимыIэми, ар къохъулIэнукъым, сыту жыпIэмэ псым ухагъэхьэххэнукъым. Арауэ къыщIэкIынщ ар апхуэдизу щIэ-къабзэри.
Гуэл ЩхъуантIэр тенджызым метр 1200-кIэ къыщхьэщытщ. Абы къилъадэ псыр къыхож езым ищхьэжкIэ щыIэ гуэлым. Абы хыхьэу, и щIагъ дуней телъыджэр цIыхухэм яригъэлъагъуну Новэ Зеландием дыкъэзыухъуреихь дунейр хъумэнымкIэ и департаметым хуит ищIар Данием щыщ сурэттех Тиманн Клаус и закъуэщ.
Дзэ-тенджыз флотым и авиацэм и махуэщ
США-м и лъэпкъ махуэшхуэщ — щхьэхуит щыхъуа махуэщ (1776 гъэм).
1848 гъэм Маркс Карлрэ Энгельс Фридрихрэ я «Коммунист партым и манифест» лэжьыгъэр къыдэкIащ.
1916 гъэм Урысейм и тенджыз кхъухьлъатэзехуэхэр Балтие тенджыз щIыIум щекIуэкIа хьэуа зауэм щытекIуащ.
Лозаннэ (Швейцарие) щызэхэтынущ Дунейпсо Олимп Комитетым и зэхуэс. Абы щаубзыхунущ 2018 гъэм гъэмахуэ ныбжьыщIэ Олимп Джэгухэр щекIуэкIыну щIыпIэр.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 23 — 24-рэ, жэщым градус 16 — 19 щыхъунущ.
Зыгъэхьэзырар ЖЬЭКIЭМЫХЪУ Маринэщ
